《丑奴儿慢 乙丑春三月，赴行在所，寓小石斋中，海裳盛开。》
清代·陈曾寿

幽斋客思，长傍愁阴黯黯。乍迎得、芳姿多丽，睡足妆严。

烛底分明，羞侬丝鬓镜中添。争如不见，几回独语，空赋香奁。

尽护幔纱，迷濛雾重，料峭风尖。算犹胜、梨花孤馆，卧雨厌厌。

堆枕红云，更无春梦到江南。几时嫣笑，日长风定，尽捲湘帘。

作者简介：陈曾寿（1878～1949）晚清官员、诗人。字仁先，号耐寂、复志、焦庵，家藏元代吴镇所画《苍虬图》，因以名阁，自称苍虬居士，湖北蕲水县（今浠水县）巴河陈家大岭人，状元陈沆曾孙。光绪二十九年进士，官至都察院广东监察御史，入民国，筑室杭州小南湖，以遗老自居，后曾参与张勋复辟、伪满组织等。书学苏东坡，画学宋元人。其诗工写景，能自造境界，是近代宋派诗的后起名家，与陈三立、陈衍齐名，时称海内三陈。